Document ID: 32000R1500

Uredba Komisije (ES) št. 1500/2000
z dne 10. julija 2000
o izvajanju Uredbe Sveta (ES) št. 2223/96 glede izdatkov in prihodkov države
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (ESR 95) [1], kakor je bila nazadnje spremenjena z Uredbo (ES) št. 448/98 [2], ter zlasti členov 2(2) in 3(2) Uredbe,
ob upoštevanju naslednjega:
(1) Po členu 104(2) Pogodbe Komisija preverja razvoj proračunskega stanja.
(2) Cilj vsebine in oblike programov stabilnosti in konvergence je omogočanje boljšega poznavanja smeri razvoja proračunskih saldov in proračunske strategije nasploh, treba pa je zagotoviti tudi komplementarne informacije o razmerjih izdatkov in prihodkov.
(3) Pravila nacionalnih računov, zlasti koncepti ESR 95, se štejejo kot sredstva za zagotavljanje primerljivosti in preglednosti podatkov med državami članicami.
(4) Priloga A "Evropski sistem računov ESR 1995" Uredbe ESR 95 ne navaja izdatkov in prihodkov države, vendar pa zagotavlja okvir za njihovo določitev s sklicevanjem na seznam kategorij ESR 95.
(5) Uvedba agregatov v zvezi z izdatki in prihodki države zahteva s tem povezane spremembe programa prenosa podatkov nacionalnih računov.
(6) Dodatni prenos, v marcu vsakega leta, temeljnih agregatov države (letni podatki) bo zagotovil koristne informacije o razvoju javnofinančnega primanjkljaja.
(7) V skladu s členom 2(2), v povezavi s členom 3(2), Uredbe (ES) št. 2223/96 sprejme Komisija po postopku iz člena 4 navedene uredbe spremembe ESR 95, ki so namenjene razjasnitvi in izboljšanju njene vsebine in ki zahtevajo spremembe pri podatkih, ki se zahtevajo od držav članic.
(8) Opravljeno je bilo posvetovanje z Odborom za monetarno, finančno in plačilnobilančno statistiko, ustanovljenim s Sklepom 91/115/EGS [3].
(9) Ukrepi, predvideni v tej uredbi, so skladni z mnenjem Odbora za statistični program, ki je bil ustanovljen s Sklepom 89/382/EGS, Euratom [4] -
SPREJELA NASLEDNJO UREDBO:
Člen 1
Cilj te uredbe je zagotoviti opredelitev izdatkov in prihodkov države, dopolniti klasifikacije transakcij z blagom in storitvami (P) in razdelitvenih transakcij (D) ter spremeniti program prenosa podatkov nacionalnih računov.
Člen 2
Priloga A (Evropski sistem računov ESR 1995) in Priloga B (program prenosa podatkov nacionalnih računov) Uredbe Sveta (ES) št. 2223/96 z dne 25. junija 1996 se spremenita v skladu s Prilogo k tej uredbi.
Člen 3
Ta uredba začne veljati dvajseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. julija 2000

Labels: 10
12
2
19